b'\n_START_ARTICLE_\nServer\n_START_SECTION_\nKasutus\n_START_PARAGRAPH_\nServerid tagavad p\xc3\xb5hilised v\xc3\xb5rguteenused, kas kasutajatele mingi suure ettev\xc3\xb5tte v\xc3\xb5i asutuse v\xc3\xb5rgus v\xc3\xb5i erakasutajatele Interneti kaudu. Terminit "server" kasutatakse k\xc3\xbcllalt palju infotehnoloogias. Hoolimata paljudest serveritele suunatud toodetest (nagu serveritele m\xc3\xb5eldud riistvara, tarkvara ja operatsioonis\xc3\xbcsteemid), on server teoreetiliselt iga arvutiseeritud protsess, mis jagab ressursse \xc3\xbche v\xc3\xb5i rohkema kliendiga. N\xc3\xa4iteks on server s\xc3\xbcsteem, mille j\xc3\xa4rgi operatsioonis\xc3\xbcsteem jagab failid kasutajatele._NEWLINE_Riistvaralises t\xc3\xa4henduses m\xc3\xb5eldakse serveri all tavaliselt arvuteid, mis on ette n\xc3\xa4htud hostima tarkvaralisi rakendusi suure koormusega v\xc3\xb5rgukeskkonnas._NEWLINE_Kui paljud personaalarvutid on k\xc3\xbcllalt v\xc3\xb5imsad, et olla v\xc3\xb5rguserveriteks, siis selleks etten\xc3\xa4htud serverarvuti sisaldab omadusi, mis teevad ta sobivamaks kasutamaks tootlikus keskkonnas. Nende omaduste hulka v\xc3\xb5ivad kuuluda kiirem protsessor, suuremas mahus ja kiirem muutm\xc3\xa4lu ja mitu suurt k\xc3\xb5vaketast.\n_START_SECTION_\nServeri riistvara\n_START_PARAGRAPH_\nRiistvaralised n\xc3\xb5udmised serverarvutile s\xc3\xb5ltuvad konkreetse serveri rakendustest. Serveri kohustus teenindada v\xc3\xb5rgus olevaid kasutajaid viib erinevate vajadusteni nagu kiire Interneti-\xc3\xbchendus v\xc3\xb5i vajadus teha palju sisend/v\xc3\xa4ljundoperatsioone korraga. Kuna serveritele p\xc3\xa4\xc3\xa4seb tavaliselt ligi v\xc3\xb5rgu kaudu, siis pole neil tingimata vaja kuvarit ega sisendseadmeid. Paljudel serveritel pole graafilist kasutajaliidest, sest see pole vajalik ja kulutaks ressurssi, mida saaks kasutada mingis muus tegevuses._NEWLINE_Serverid t\xc3\xb6\xc3\xb6tavad tavaliselt pikka aega ilma katkestusteta ja nendes olevale infole peab olema ligip\xc3\xa4\xc3\xa4s pidevalt tagatud. Selle t\xc3\xb5ttu on serveri riistvara usaldusv\xc3\xa4\xc3\xa4rsus ja vastupidavus \xc3\xbcliolulise t\xc3\xa4htsusega. Kuigi serveri v\xc3\xb5ib kokku panna ka tavaarvuti osadest, omavad kriitilise t\xc3\xa4htsusega serverid ideaalis v\xc3\xa4ga veakindlat ja spetsiaalset riistvara, millel on madal veasagedus, et viia serveri t\xc3\xb6\xc3\xb6v\xc3\xb5imeaeg maksimumini, sest isegi l\xc3\xbchiajaline katkestus v\xc3\xb5ib maksma minna rohkem kui s\xc3\xbcsteemi ostmine ja paigaldamine. N\xc3\xa4iteks juba m\xc3\xb5ne minutilise katkestusaja puhul v\xc3\xa4\xc3\xa4rtpaberiturul oleks \xc3\xb5igustatud kulutus t\xc3\xa4ielikult v\xc3\xa4lja vahetada s\xc3\xbcsteem millegi rohkem usaldusv\xc3\xa4\xc3\xa4rsega._NEWLINE_Serverid v\xc3\xb5ivad sisaldada kiiremaid, suurema mahutavusega k\xc3\xb5vakettaid, suuremaid ventilaatoreid v\xc3\xb5i vesijahutust, et soojust \xc3\xa4ra juhtida, ja puhvertoiteallikat, mis kindlustab, et serverid j\xc3\xa4tkavad t\xc3\xb6\xc3\xb6tamist ka elektrikatkestuse korral. Need komponendid pakuvad paremat j\xc3\xb5udlust ja vastupidavust vastavalt suurema raha eest. Serverid omavad riistvaralist liiasust \xe2\x80\x93 rohkema kui \xc3\xbche seadme paigaldamine (toiteplokid, k\xc3\xb5vakettad), kindlustamaks, et \xc3\xbche rikke puhul on teine kohe saadaval ning infot ei l\xc3\xa4heks kaduma. Kasutatakse veaparanduskoodiga m\xc3\xa4lu, et vigu kindlaks teha ja parandada._NEWLINE_Selleks, et parandada vastupidavust, kasutavad enamus servereid veaparanduskoodiga m\xc3\xa4lu, RAID-kettamasiivi, lisa toiteallikaid ja muud. Sageli on komponendid ka k\xc3\xa4igultvahetatavad, mis laseb neid vahetada jooksvalt, ilma et selleks peaks serveri v\xc3\xa4lja l\xc3\xbclitama. \xc3\x9clekuumenemise v\xc3\xa4ltimiseks on serveritel v\xc3\xb5imsamad ventilaatorid. Kuna servereid haldavad tavaliselt kvalifitseeritud insenerid, on nende operatsioonis\xc3\xbcsteemid suunatud rohkem stabiilsusele ja j\xc3\xb5udlusele kui kasutuslihtsusele ja kasutajas\xc3\xb5bralikkusele._NEWLINE_Kuna serverid on l\xc3\xa4rmakad, vajavad stabiilset toidet, head interneti\xc3\xbchendust ja suurendatud turvalisust, siis paigutatakse nad tavaliselt selleks etten\xc3\xa4htud serverikeskustesse v\xc3\xb5i serveriruumi. Serverid eraldavad palju soojust ja temperatuur ruumis v\xc3\xb5ib t\xc3\xb5usta \xc3\xbcle normi. Et seda ei juhtuks, on serveriruumid varustatud konditsioneeridega. Serverite pesad on tavaliselt madalad ja laiad, kohandatud nii, et serveririiulisse mahuks \xc3\xbcksteise k\xc3\xb5rvale mitu seadet. Erinevalt tavalistest arvutitest saab servereid tavaliselt seadistada, sisse ja v\xc3\xa4lja l\xc3\xbclitada ning taask\xc3\xa4ivitada eemalt, kasutades ribav\xc3\xa4list haldamist (Out-of-band management). Serverite riistvara k\xc3\xa4ivitumine ja operatsioonis\xc3\xbcsteemi laadimine v\xc3\xb5tab kaua aega, sest komponendid k\xc3\xa4ivituvad j\xc3\xa4rgem\xc3\xb6\xc3\xb6da, et toidet mitte \xc3\xbcle koormata.\n_START_SECTION_\nServerite s\xc3\xbcsteemid\n_START_PARAGRAPH_\nSuuremate v\xc3\xb5imuste vajadusel liidetakse serverid kokku kobararvutiks (inglise Computer cluster). Kui on vaja \xc3\xbchendada mitu klastrit v\xc3\xb5i veel suuremaid v\xc3\xb5imsusi, siis kasutatakse v\xc3\xb5rkraalimist (inglise Grid computing) ja v\xc3\xb5rkandmet\xc3\xb6\xc3\xb6tlust. V\xc3\xb5rdle ka virtuaalmasinaga. Serverite virtualiseerimisega on 21. sajandi alguses j\xc3\xb5utud pilvandmet\xc3\xb6\xc3\xb6tluseni (inglise Cloud computing). Suurte andmemahtude salvestamise kohta vaata EMC\xc2\xb2.\n_START_SECTION_\nServerite energiatarve\n_START_PARAGRAPH_\nAastatega 2000\xe2\x80\x932005 serverite elektrikulu maailmas kahekordistus, t\xc3\xb5ustes 12 miljardilt 23 miljardi kilovatt-tunnini. Enamiku praeguste serverite kasutegur on 20\xe2\x80\x9340%, mis t\xc3\xa4hendab, et nad raiskavad \xc3\xa4ra rohkem kui poole neile tulevast elektrienergiast._NEWLINE_Aastal 2005 kulutasid USA-s serverid 0,6% kogu energiast. Lisaks kulus veel 0,6% energiast jahutuss\xc3\xbcsteemide peale, mis on vajalikud v\xc3\xa4ltimaks serverite \xc3\xbclekuumenemist._NEWLINE_Praegu kulub USA-s serverite ja nende jahutuss\xc3\xbcsteemide peale 2,5% energiast. Aastal 2010 arvati, et kui selline trend j\xc3\xa4tkub, v\xc3\xb5ib serverite energiatarve 2020. aastaks \xc3\xbcletada lennuliikluse energiatarbe.'